Valentino Rossi

Valentino Rossi (g. 1979 m. vasario 16 d.) – buvęs profesionalus motociklininkas iš Italijos. Jis yra vienas sėkmingiausių motociklininkų visoje sporto istorijoje – italas yra laimėjęs 9 pasaulio motociklų čempiono titulus.

Valentino pradėjo savo motociklininko karjerą pastūmėtas savo tėvo Graziano Rossi, kuris taip pat buvo motociklų lenktynininkas.

Italas vadovauja Moto 2 klasės komandai Sky Racing Team VR46.

V. Rossi profesionalo karjerą pradėjo 1996 m. Aprilia komandoje 125 cm³ lenktynėse. Kitais metais jis tapo šio čempionato nugalėtoju. 1998 m. jis perėjo į aukštesnės klasės – 250 cm³ kategorijos čempionatą. Pirmais metais čia jis buvo antras, o 1999 m. tapo čempionu. 2000 m. jis perėjo į 500 cm³ kategorijos čempionatą. Čia taip pat pirmus metus buvo antras, kitus – nugalėtojas. 2002 m. buvo sukurtas galingiausių motociklų Moto GP čempionatas. Nuo įkūrimo metų iki 2009 m. sezono italas tapo čempionu net šešis kartus.

Moto GP čempionate V. Rossi yra pasiekęs didelę dalį rekordų.

2021 m. rugpjūčio 5 d. italas pranešė, kad 2021 m. sezonas bus paskutinis jo karjeroje. 2021 m. lapkričio 14 d. Valensijos GP buvo paskutinės lenktynės italo karjeroje.

Karjera

Ankstyvoji karjera 
Valentino Rossi tėvas Graziano Rossi aštuntame dešimtmetyje buvo profesionalus motociklininkas. Nepaisant to Valentino lenktyniauti pradėjo ne motociklais, o kartingais.

Būdamas 11 metų 1990 m. Rossi nugalėjo regioninį kartingų čempionatą. Kitais metais jis pradėjo lenktyniauti minimotociklų čempionate.

Vėliau Valentino tęsė dalyvavimą kartingų čempionatuose. Kartu su tėvu jie norėjo pradėti dalyvavimą Europos čempionatuose, kurie leistų italui pasiekti ir Formulės 1 čempionatą. Tačiau dėl lėšų stygiaus Rossi nepradėjo lenktyniauti Europos čempionatuose ir visą dėmesį skyrė minimotociklų lenktynėms.

1993 m. su savo tėvo bei jo draugų pagalba Rossi gavo teisę su Cagiva Mito motociklu lenktyniauti 125 cm lenktynėse. Jas jis baigė devintoje vietoje. Tais pačiais metais jis dalyvavo Italijos motociklų čempionate. Jame jis sugebėjo pasiekti pole poziciją paskutinėse sezono lenktynėse, o kitais metais tapo Italijos čempionu.

125 cm³, 250 cm³, 500 cm³ ir Moto GP čempionatai 

1994 m. Aprilia leido Rossi išbandyti jų RS125R modelį. Dvejus metus Rossi šiuo motociklu dalyvavo Italijos bei Europos motociklų čempionatuose.

1996 m. jis debiutavo 125 cm³ motociklų pasaulio čempionate. 10-tame sezono etape Rossi pelnė trečiąją vietą, o kitose lenktynėse Čekijoje pelnė pirmąją savo pergalę. Sezoną jis baigė devintas su 111 taškų.

Kitais metais visus savo konkurentus italas tiesiog sutriuškino – per 15 lenktynių Rossi pirmąją vietą pelnė 11-oje jų. Tais metais jis lengvai tapo čempionu.

1998 m. jis debiutavo 250 cm³ motociklų čempionate ir pirmą sezoną pelnęs penkias pergales liko antras. Kitais metais pelnęs devynias pergales jis tapo čempionu.

2000 m. Rossi debiutavo aukščiausioje 500 cm³ motociklų klasėje. Perėjęs į Honda komandą pirmais metais dešimt kartų finišavęs ant podiumo jis liko antras. Pratęsdamas tradiciją antrais metais čempionate jis tapo nugalėtoju, pelnęs 11 pergalių.

2002 m., sukūrus Moto GP čempionatą, Rossi išlaikė puikią sportinę formą ir tapo pirmuoju Moto GP serijos čempionu. 2004 m. italas vėl pakeitė komandą, pereidamas į Yamaha gretas.

Per 2001–2009 m. laikotarpį Rossi pelnė septynis čempiono titulus. 2009 m. čempionate italui užteko vos šešių pergalių čempiono titulo išsaugojimui. Tai buvo mažiausias jo pasiektų pergalių skaičius pergalingame sezone per visą jo karjerą.

2010 m. birželio 5 d. Italijos GP Mugello trasoje treniruotėse italas nukrito nuo motociklo ir susižeidė. Vėliau atlikus tyrimus nustatyta, kad dėl kojos ir peties traumų Rossi turės praleisti dalį sezono. Tai buvo pirmas kartas italo karjeroje, kuomet jis nedalyvavo lenktynėse. Praėjus maždaug vienam mėnesiui italas sugrįžo į trasą ir porą kartų dalyvavo treniruotėse. Liepos 16 d. jis nutarė dalyvauti Vokietijos lenktynėse. Šias lenktynes jis baigė ketvirtoje vietoje ir toliau tęsė sezoną.

2010 m. rugpjūčio 15 d. Valentino pranešė, kad nuo kito sezono lenktyniaus italų Ducati komandoje. Šioje komandoje italas lenktyniavo dvejus metus, vėliau vėl sugrįžo į Yamaha ekipą.

Su šia komanda italas 2014 ir 2015 m. sezonuose užėmė antrąją vietą galutinėje įskaitoje. Tokį patį rezultatą V. Rossi pasiekė ir 2016 m. sezone, kai pelnė 2 pergales, dar 6 kartus finišavo antras. Nuo čempiono Marc Márquez italas atsiliko 49 taškais.

2021 m. lapkričio 14 d. Valensijos GP buvo paskutinės lenktynės italo karjeroje.

Veikla už Moto GP ribų 
Laisvesniu nuo motociklų lenktynių metu Rossi mėgsta išbandyti kitas lenktynių kategorijas.

Formulės 1 bandymai 
2006 m. sausio 31, vasario 1 ir vasario 2 dienomis italas dalyvavo Formulės 1 treniruotėse su Ferrari komanda. Pirmą treniruočių dieną Rossi išvažiavo iš trasos, antrą – buvo devintas iš penkiolikos lenktynininkų, o trečią dieną – apie puse sekundės lėtesnis už Michaelį Schumacherį. Po šių bandymų dauguma Formulės 1 lenktynininkų teigiamai įvertino V. Rossi pasirodymą.

Tų pačių gegužės mėnesį V. Rossi paskelbė, kad nežada palikti Moto GP lenktynių ir pratęsė sutartį su Yamaha ekipa dvejiems metams. Po kurio laiko tai padarė 2009 ir 2010 metams.

Dar kartą už Ferrari vairo italas sėdo po 2008 m. sezono, o 2010 m sausio 14 d. buvo paskelbta, kad Rossi dalyvaus Formulės 1 bandymuose sausio 20-21 dienomis Barselonoje. Po šių bandymų „Yamaha“ ekipos vadovas D. Brivis teigė manąs, kad italas po dar vieno Moto GP sezono gali pereiti į Formulę 1 visam laikui.

Pasaulio ralio lenktynės 
Be savo pomėgio vairuoti Formulės 1 automobilį, italas yra didelis pasaulio ralio mėgėjas. Ralio legenda Colin McRae visada buvo mėgstamiausias Rossi lenktynininkas. Su juo italas lenktyniavo 2005 m. Monzos ralyje. Rossi nugalėjo Coliną aplenkęs jį daugiau nei 40 s. Ralyje italas užėmė antrą vietą, finale pralaimėjęs R. Capello.

Pirmą kartą ralyje Rossi sudalyvavo 2002 m.

2006 m. spalio 11 d. buvo paskelbta, kad Rossi dalyvaus Naujosios Zelandijos ralyje su Subaru automobiliu. Ralį jis baigė 11-oje vietoje iš 39 lenktynininkų.

Valentino Rossi daug kartų buvo siejamas su perėjimu į Pasaulio ralį arba Formulę 1, tačiau pats italas visada paneigdavo visus gandus.

Statistika

Nuorodos 

 Oficiali V. Rossi svetainė

Šaltiniai 

Italijos motociklų lenktynininkai